《镜湖新篁坞歌》
明代·谢宗鍹

湖外有山城不隔，山光湖光两相借。湖以藏坞人不知，岛与湖波合冥漠。

岛中之人坐清晓，但见千里万里白。湖所尽处无非山，历历去身不盈尺。

由岛测湖乃无边，山立其外高反逼。似将凝峙佐空旷，上者苍寒下沉碧。

环岛为居竹閒之，茏葱一丘靡留隙。孤烟袅袅镜中浮，日出波沸岛皆赤。

离离菰蒲香满湖，湖面鸟飞去无迹。游人共指销夏澳，六月无风自萧槭。

作者简介：谢宗鍹（？ — 一六五〇），字儒美，号莱屿。澄海人。明思宗崇祯十二年（一六三九）解元。官建昌府通判。明亡，无意仕进，闭户读书，终于家，友人私谥贞穆先生。有《观古堂集》、《遁斋集》、《禦冷斋诗集》。清康熙《潮州府志》卷九上、清乾隆修《潮州府志》卷二九有传。